Document ID: 32000D0479

Komisijas Lēmums
(2000. gada 17. jūlijs)
par Eiropas piesārņojošu vielu emisiju reģistra (EPER) ieviešanu saskaņā ar 15. pantu Padomes Direktīvā 96/61/EK par piesārņojuma integrētu novēršanu un kontroli (IPPC)
(izziņots ar dokumenta numuru C(2000) 2004)
(Dokuments attiecas uz EEZ)
(2000/479/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes Direktīvu 96/61/EK (1996. gada 24. septembris) par piesārņojuma integrētu novēršanu un kontroli [1], un jo īpaši tās 15. panta 3. punktu,
tā kā:
(1) Direktīvas 96/61/EK 15. panta 3. punkts paredz, ka dalībvalstīm ir jāapkopo un jāsniedz dati par galvenajiem emisijas veidiem un tās avotiem.
(2) Komisija publicēs iegūtos rezultātus reizi trijos gados, kā arī izveidos paraugus un datus, kas dalībvalstīm jāizmanto, sniedzot informāciju saskaņā ar Direktīvas 96/61/EK 19. pantu.
(3) Šajā direktīvā paredzētie pasākumi ir saskaņā ar atzinumu, ko sniegusi Direktīvas 96/61/EK 19. pantā minētā komiteja,
IR PIEŅĒMUSI ŠO LĒMUMU.
1. pants
1. Dalībvalstis ziņo Komisijai par emisijām no katras atsevišķas iekārtas, kas veic vienu vai vairākas no tām darbībām, kas minētas Direktīvas 96/61/EK I pielikumā.
2. Ziņojumā iekļauj datus par visu to piesārņotāju emisijām gaisā un ūdenī, attiecībā uz kuriem robežvērtības ir pārsniegtas; gan piesārņotāji, gan robežvērtības ir norādītas A1. pielikumā.
3. Datus par katras iekārtas emisijām ziņojumā atspoguļo saskaņā ar A2. pielikumā sniegto paraugu, ņemot vērā visu darbību aprakstu, kas minēts Direktīvas 96/61/EK I pielikumā, ar atbilstošām piesārņojuma avotu kategorijām un NOSE-P kodiem, kas precizēti A3. pielikumā.
4. Dalībvalstis iesniedz Komisijai pārskatu, kurā uzrāda visu valstī reģistrēto emisiju kopējo daudzumu atbilstoši katrai piesārņojuma avota kategorijai kopā ar I pielikuma galveno darbību un atbilstošu NOSE-P kodu, kā norādīts A3. pielikumā.
2. pants
1. Dalībvalstis iesniedz Komisijai ziņojumus reizi trijos gados.
2. Pirmo ziņojumu dalībvalstis nosūta Komisijai 2003. gada jūnijā, sniedzot informāciju par emisijām 2001. gadā (vai pēc izvēles 2000. vai 2002. gadā, ja dati par 2001. gadu nav pieejami).
3. Otro ziņojumu dalībvalstis nosūta Komisijai 2006. gada jūnijā, sniedzot informāciju par emisijām 2004. gadā.
4. Sākot ar T = 2008. gadu un turpmāk, kā arī atkarībā no otrā ziņojumu iesniegšanas cikla rezultātiem nākamie ziņojumi dalībvalstīm būtu jānosūta Komisijai ik gadu T gada decembrī, sniedzot informāciju par emisijām T-1 gadā.
3. pants
1. Komisija atbalstīs dalībvalstu organizētos sagatavošanas valsts seminārus un līdz 2000. gada decembrim sagatavos pamatnostādnes EPER īstenošanai, iesaistot pārstāvjus no rūpniecības nozares un apspriežoties ar komiteju, kas minēta Direktīvas 96/61/EK 19. pantā.
2. Pamatnostādnes EPER īstenošanai iekļaus sīkāku informāciju par ziņojumu paraugiem un izmantojamiem datiem, tai skaitā informāciju par definīciju interpretāciju, datu kvalitāti un datu pārvaldi, norādes par emisiju aprēķināšanas metodēm un sarakstus ar piesārņotājiem, kas raksturīgi konkrētām nozarēm, saskaņā ar A3. pielikumā minētajām piesārņojuma avotu kategorijām.
3. Pēc katra ziņojumu iesniegšanas cikla Komisija publicēs dalībvalstu iesniegto ziņojumu rezultātus un sešu mēnešu laikā pārskatīs ziņojumu sagatavošanas procesu attiecībā uz dalībvalstīm noteiktajiem iesniegšanas termiņiem, kā minēts 2. pantā.
4. pants
1. Dalībvalstis iesniedz ziņojumus, izmantojot elektroniskas datu pārraides metodes.
2. Komisija ar Eiropas Vides aģentūras atbalstu, ievietojot visu ziņojumos sniegto informāciju internetā, nodrošinās to publisku pieejamību.
3. Īpašas definīcijas, kuras izmanto ziņojumos par emisijām, ir norādītas A4. pielikumā.
5. pants
Šis lēmums ir adresēts dalībvalstīm.
Briselē, 2000. gada 17. jūlijā

Labels: 18
20